《怀季言弟并简仲辅叔易》
宋代·李纲

我昔谪沙溪，尔送至虎丘。相携观剑池，共坐苍崖陬。

霜寒草木衰，肃肃天地秋。慷慨论世故，岂复知离愁。

中间谪云安，尔病家山留。独与仲及叔，分携浙江头。

潮声来海门，风雨助飕飕。银涛蹙天起，泛此一叶舟。

及玆谪武昌，尔复从我游。回环溪壑间，渺若双沙鸥。

长江快清旷，庐阜探奇幽。行尽江南山，始次湖外州。

传闻浙郡兵，盗用官库矛。夜深赤白丸，杀吏起相雠。

怀家动归心，触热遽还辀。作别今几时，此情浩难收。

块处谁共语，把酒无与酬。凭高欲望远，独上黄鹤楼。

吴越天杳杳，风烟晚悠悠。顾嗟祢处士，坐困鹦鹉洲。

胡虏气方横，盗贼起如蟊。中原腤锋镝，江汉屯貔貅。

尔归议迁徙，已有定论不。黄屋尚飘泊，吾敢怀燕休。

但愿复相见，一解无穷忧。泫然念苍生，岂为吾身谋。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。